32005D0234
L 072/35
JURNALUL OFÍCIAL AL UNIUNII EUROPENE
DECIZIA COMISIEI
din 14 martie 2005
de modificare a anexei II la Decizia 79/542/CEE a Consiliului cu privire la importurile de carne proaspătă din Argentina
[notificată cu numărul C(2005) 602]
(Text cu relevanță pentru SEE)
(2005/234/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 72/462/CEE a Consiliului din 12 decembrie 1972 privind problemele de sănătate și inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe (1), în special articolul 3 alineatul (1) paragraful al doilea și articolul 16 alineatul (1),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special articolul 8 alineatele (1) și (4),
întrucât:
(1)
Partea 1 din anexa II la Decizia 79/542/CEE a Consiliului din 21 decembrie 1979 privind întocmirea unei liste a țărilor terțe sau a părților din țările terțe și definirea condițiilor de sănătate animală și publică și certificarea veterinară pentru importurile în Comunitate de anumite animale vii și de carne proaspătă obținută de la acestea (3) stabilește o listă cu țările terțe din care statele membre autorizează importul de anumite animale vii, stabilește condițiile de sănătate animală, de sănătate publică și certificarea veterinară necesare pentru importul acestor animale și carne proaspătă obținută de la acestea.
(2)
Ca urmare a apariției unui focar de febră aftoasă în septembrie 2003 în Argentina, în provincia Salta, în nordul țării aproape de frontiera cu Paraguay, Decizia 93/402/CEE a Comisiei din 10 iunie 1993 privind condițiile de sănătate animală și certificarea veterinară pentru importurile de carne proaspătă din anumite țări din America de Sud (4) a fost modificată prin deciziile 2003/658/CE (5) și 2003/758/CE (6) pentru a suspenda importurile de carne de bovine dezosată, care a fost supusă maturării, din provinciile argentiniene Salta, Jujuy, Chaco și Formosa. Decizia 93/402/CEE a fost abrogată prin Decizia 2004/212/CE (7), iar dispozițiile acesteia au fost incluse în Decizia 79/542/CEE.
(3)
Focarul a fost eradicat în urmă cu mai mult de 12 luni și nici un alt focar nu a mai fost detectat pe teritoriul Argentinei. Între timp, inspecțiile efectuate în 2004 au demonstrat că, în privința sănătății animale și publice, situația din Argentina s-a îmbunătățit.
(4)
Comisia i-a solicitat Argentinei să stabilească o zonă tampon de-a lungul frontierelor cu Bolivia și Paraguay pentru a evita riscul intrării febrei aftoase. Argentina a propus o zonă cu o lățime de 25 de kilometri de-a lungul frontierei cu aceste țări („zona tampon”). Comisiei i-au fost înaintate hărți detaliate, precum și informații, mai ales în ceea ce privește măsurile de control instituite în zona tampon. Este necesară interzicerea importurilor de carne proaspătă de la speciile sensibile la febra aftoasă din zona tampon în Comunitate.
(5)
Este, prin urmare, necesar să se reia importurile din provinciile Salta, Jujuy, Chaco și Formosa, cu excepția celor din zona tampon, de carne de bovine dezosată, care a fost supusă maturării.
(6)
Decizia 79/542/CEE a fost modificată prin Decizia 2004/212/CE, în special pentru ca produsele din carne să fie excluse din domeniul de aplicare a acesteia. Este, prin urmare, necesar să se elimine de la articolul 1 trimiterea eronată la produsele din carne.
(7)
Articolul 1 și partea 1 din anexa II la Decizia 79/542/CEE ar trebui modificate în consecință.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar si sănătatea animală,
ADOPTĂ PREZENTA DECIZIE:
Articolul 1
La articolul 1 din Decizia 79/542/CEE se elimină cuvintele „și produse din carne”.
Articolul 2
Partea 1 din anexa II la Decizia 79/542/CEE se înlocuiește cu textul din anexa la prezenta decizie.
Articolul 3
Prezenta decizie se aplică de la 18 martie 2005.
Articolul 4
Prezenta decizie se adresează statelor membre.
Adoptată la Bruxelles, 14 martie 2005.